‘કાશીબા, મન મક્કમ કરીને આપણે સહુએ જીવવાનું છે...’ વાતાવરણ હળવું બનાવવા માટે હરિવલ્લભદાસે વાતને જુદો વળાંક આપ્યો. ‘એમાંય તમારે તો વિશેષ જવાબદારી નિભાવવાની છે...’ ભાવિકા અને અલકા સામે નજર ફેરવીને એમણે ઉમેર્યું. ‘આ બંને વહુઓનું ધ્યાન રાખવાનું હવે તમારા માથે. એમનાથી કોઈ ભૂલ થતી હોય એવું લાગે તો વડીલ તરીકે તરત એમનું ધ્યાન દોરીને ટકોર કરવાની પણ તમને છૂટ. અહીં બધાની હાજરીમાં જ આજથી તમને અધિકાર આપું છું.’